Vrou verdrink in Clanwilliam-damDie Clanwilliam dam. (Foto: NSRI) Ten spyte van lewensredders se beste pogings kon ŉ 21-jarige vrou van Umtata nie weer bygebring word nadat sy onder die water in die Clanwilliam-dam verdwyn het nie. Lewensredders van die nasionale seereddingsinstituut (NSRI) in Clanwilliam was Sondag besig om die dam te patrolleer toe hulle in kennis gestel is van ŉ vrou wat besig is om te verdrink,” sê Stewart Seini, NSRI-bestuurder. “Dit wil voorkom of die vrou onder die water verdwyn het terwyl sy saam met familielede geswem het en lewensredders het dadelik vry geduik om te kyk of hulle haar kon opspoor.” Die vrou is amper onmiddellik opgespoor en uit die water gehaal en reddingswerkers het begin om kunsmatige asemhaling op haar toe te pas. “Die vrou is agter op ŉ lid van die publiek se bakkie gelaai en na die naaste hospitaal gehaas, terwyl lewensredders die heel tyd probeer het om haar by te bring,” sê Seini. “Dit was egter onsuksesvol en sy is met haar aankoms by die hospitaal dood verklaar.” Die NSRI het hul medelye met die familie van die oorledene betuig en lede van die publiek wat hulle op die toneel bygestaan het, bedank. Die polisie ondersoek die voorval.